ประกาศกระทรวงสาธารณสุข

เรื่อง แต่งตั้งพนักงานเจ้าหน้าที่เพื่อปฏิบัติการตามพระราชบัญญัติวัตถุอันตราย พ.ศ. 2535

ที่กระทรวงสาธารณสุขรับผิดชอบ

พ.ศ. 2554

--------------------------

          อาศัยอํานาจตามความในมาตรา 5 วรรคสาม แห่งพระราชบัญญัติวัตถุอันตราย พ.ศ. 2535 รัฐมนตรีว่าการกระทรวงสาธารณสุขออกประกาศไว้ ดังต่อไปนี้


ข้อ ๑ ให้ยกเลิกประกาศกระทรวงสาธารณสุข (ฉบับที่ 4) พ.ศ.2559 เรื่อง แต่งตั้งพนักงานเจ้าหน้าที่เพื่อปฏิบัติการตามพระราชบัญญัติวัตถุอันตราย พ.ศ. 2535 ที่กระทรวงสาธารณสุข รับผิดชอบ ลงวันที่ 2 สิงหาคม 2549


ข้อ ๒ ให้ข้าราชการซึ่งดํารงตําแหน่งต่อไปนี้ เป็นพนักงานเจ้าหน้าที่เพื่อปฏิบัติการตามพระราชบัญญัติวัตถุอันตราย พ.ศ. 2535

          (1) ปลัดกระทรวงสาธารณสุข

          (2) รองปลัดกระทรวงสาธารณสุข

          (3) ผู้ตรวจราชการกระทรวงสาธารณสุข

          (4) สาธารณสุขนิเทศ

          (5) เลขาธิการคณะกรรมการอาหารและยา

          (6) รองเลขาธิการคณะกรรมการอาหารและยา

          (7) ผู้ทรงคุณวุฒิด้านมาตรฐานผลิตภัณฑ์ด้านสาธารณสุข

          (8) ผู้ทรงคุณวุฒิด้านความปลอดภัยและประสิทธิผลของผลิตภัณฑ์และการใช้ผลิตภัณฑ์ด้านสาธารณสุข

          (9) ผู้เชี่ยวชาญด้านความปลอดภัยของเครื่องสําอางและวัตถุอันตราย

          (10) ผู้เชี่ยวชาญด้านพัฒนาระบบการคุ้มครองผู้บริโภคผลิตภัณฑ์ด้านสาธารณสุข

          (11) ผู้อํานวยการสํานักควบคุมเครื่องสําอางและวัตถุอันตราย สํานักงานคณะกรรมการอาหารและยา

          (12) ผู้อํานวยการสํานักด่านอาหารและยา สํานักงานคณะกรรมการอาหารและยา

          (13) ผู้อํานวยการกองส่งเสริมงานคุ้มครองผู้บริโภคด้านผลิตภัณฑ์สุขภาพในส่วนภูมิภาค และท้องถิ่นสํานักงานคณะกรรมการอาหารและยา

          (14) เภสัชกร สํานักงานคณะกรรมการอาหารและยา

          (15) นักวิชาการอาหารและยา สํานักงานคณะกรรมการอาหารและยา


ข้อ ๓ ให้ข้าราชการซึ่งดํารงตําแหน่งต่อไปนี้ เป็นพนักงานเจ้าหน้าที่เพื่อปฏิบัติการตาม พระราชบัญญัติวัตถุอันตราย พ.ศ. 2535 ในการรับแจ้งข้อเท็จจริงเกี่ยวกับวัตถุอันตรายแต่ละผลิตภัณฑ์ (แบบ วอ./สอ 5) สําหรับผู้ประสงค์ผลิต หรือนําเข้าซึ่งวัตถุอันตรายชนิดที่ 1 ที่สํานักงานคณะกรรมการ อาหารและยารับผิดชอบตามประกาศกระทรวงอุตสาหกรรม ว่าด้วยเรื่องบัญชีรายชื่อวัตถุอันตรายออกตามความในมาตรา 18 แห่งพระราชบัญญัติวัตถุอันตราย พ.ศ. 2535 สําหรับสถานประกอบการ ที่มีสถานที่ผลิต หรือสถานที่เก็บในเขตจังหวัดที่มีอํานาจหน้าที่รับผิดชอบในการปฏิบัติราชการ

          (1) ผู้ว่าราชการจังหวัดทุกจังหวัด ยกเว้นกรุงเทพมหานคร

          (2) นายแพทย์สาธารณสุขจังหวัด

          (3) เภสัชกร กลุ่มงานคุ้มครองผู้บริโภค สํานักงานสาธารณสุขจังหวัด


ข้อ ๔ ให้ข้าราชการซึ่งดํารงตําแหน่งต่อไปนี้ เป็นพนักงานเจ้าหน้าที่เพื่อปฏิบัติการตาม พระราชบัญญัติวัตถุอันตราย พ.ศ. 2535 ในการรับแจ้งความประสงค์การมีไว้ในครอบครองเพื่อใช้ รับจ้างหรือให้บริการซึ่งวัตถุอันตรายชนิดที่ 2 ที่เป็นผลิตภัณฑ์สําเร็จรูป (แบบ วอ/สธ 3) ที่สํานักงาน คณะกรรมการอาหารและยารับผิดชอบตามประกาศกระทรวงอุตสาหกรรม ว่าด้วยเรื่องบัญชีรายชื่อวัตถุ อันตราย ออกตามความในมาตรา 18 วรรคสอง แห่งพระราชบัญญัติวัตถุอันตราย พ.ศ. 2535 และการแก้ไขเปลี่ยนแปลงรายการในใบรับแจ้งดังกล่าว สําหรับสถานประกอบการที่มีสถานที่เก็บในเขต จังหวัดที่มีอํานาจหน้าที่รับผิดชอบในการปฏิบัติราชการ

          (1) ผู้ว่าราชการจังหวัดทุกจังหวัด ยกเว้นกรุงเทพมหานคร

          (2) นายแพทย์สาธารณสุขจังหวัด

          (3) เภสัชกร กลุ่มงานคุ้มครองผู้บริโภค สํานักงานสาธารณสุขจังหวัดตั้งแต่ระดับชํานาญการขึ้นไป


ข้อ ๕ ให้ข้าราชการซึ่งดํารงตําแหน่งต่อไปนี้ เป็นพนักงานเจ้าหน้าที่เพื่อปฏิบัติการตาม พระราชบัญญัติวัตถุอันตราย พ.ศ. 2535 ในส่วนที่เกี่ยวข้องกับการต่ออายุใบรับแจ้งการดําเนินการ ผลิต นําเข้า ส่งออก หรือมีไว้ในครอบครอง ซึ่งวัตถุอันตรายชนิดที่ 2 และการต่ออายุใบอนุญาต ผลิต นําเข้า ส่งออก หรือมีไว้ในครอบครอง ซึ่งวัตถุอันตรายชนิดที่ 3 ที่สํานักงานคณะกรรมการ อาหารและยารับผิดชอบ สําหรับสถานประกอบการที่มีสถานที่ผลิตหรือสถานที่เก็บในเขตจังหวัด ที่มีอํานาจหน้าที่รับผิดชอบในการปฏิบัติราชการ

          (1) ผู้ว่าราชการจังหวัดทุกจังหวัด ยกเว้นกรุงเทพมหานคร

          (2) นายแพทย์สาธารณสุขจังหวัด

          (3) เภสัชกร กลุ่มงานคุ้มครองผู้บริโภค สํานักงานสาธารณสุขจังหวัดตั้งแต่ระดับชํานาญการขึ้นไป


ข้อ ๖ ให้ข้าราชการซึ่งดํารงตําแหน่งต่อไปนี้ เป็นพนักงานเจ้าหน้าที่เพื่อปฏิบัติการตาม พระราชบัญญัติวัตถุอันตราย พ.ศ. 2535 ในส่วนที่เกี่ยวข้องกับการอนุญาตมีไว้ในครอบครองเพื่อใช้ รับจ้างหรือให้บริการซึ่งวัตถุอันตรายชนิดที่ 3 ที่เป็นผลิตภัณฑ์สําเร็จรูปที่สํานักงานคณะกรรมการอาหาร และยารับผิดชอบ ตามประกาศกระทรวงอุตสาหกรรม ว่าด้วยเรื่องบัญชีรายชื่อวัตถุอันตราย ออกตามความในมาตรา 18 วรรคสอง แห่งพระราชบัญญัติวัตถุอันตราย พ.ศ. 2535 ได้แก่ การออกใบอนุญาต การแก้ไขเปลี่ยนแปลงรายการในใบอนุญาต การออกใบแทนใบอนุญาต และการ สั่งพักใช้หรือสั่งเพิกถอนใบอนุญาต สําหรับสถานประกอบการมีไว้ในครอบครองซึ่งวัตถุอันตรายชนิดที่ 3 ที่มีสถานที่เก็บในเขตจังหวัดที่มีอํานาจหน้าที่รับผิดชอบในการปฏิบัติราชการ

          (1) ผู้ว่าราชการจังหวัดทุกจังหวัด ยกเว้นกรุงเทพมหานคร

          (2) นายแพทย์สาธารณสุขจังหวัด

          (3) หัวหน้ากลุ่มงานคุ้มครองผู้บริโภค สํานักงานสาธารณสุขจังหวัด


ข้อ ๗ ให้ข้าราชการซึ่งดํารงตําแหน่งต่อไปนี้ เป็นพนักงานเจ้าหน้าที่เพื่อปฏิบัติการ ตามพระราชบัญญัติวัตถุอันตราย พ.ศ. 2535 เฉพาะในส่วนที่เกี่ยวข้องกับการเปรียบเทียบความผิด

          (1) เลขาธิการคณะกรรมการอาหารและยา รองเลขาธิการคณะกรรมการอาหารและยา ในความผิดที่เกิด อ้าง หรือเชื่อว่าได้เกิดขึ้นทุกท้องที่ทั่วราชอาณาจักร

          (2) นิติกร กลุ่มกฎหมายอาหารและยา สํานักงานคณะกรรมการอาหารและยา เฉพาะใน ความผิดที่เกิด อ้าง หรือเชื่อว่าได้เกิดขึ้นในเขตกรุงเทพมหานคร

          (3) ผู้ว่าราชการจังหวัดทุกจังหวัด ยกเว้นกรุงเทพมหานคร นายแพทย์สาธารณสุขจังหวัด เฉพาะในความผิดที่เกิด อ้าง หรือเชื่อว่าได้เกิดขึ้นในเขตท้องที่จังหวัดที่รับผิดชอบ


ข้อ ๘ ให้ข้าราชการและพนักงานของรัฐซึ่งดํารงตําแหน่งต่อไปนี้ เป็นพนักงานเจ้าหน้าที่ เพื่อปฏิบัติการตามมาตรา 52 วรรคหนึ่ง แห่งพระราชบัญญัติวัตถุอันตราย พ.ศ. 2535 ซึ่งแก้ไขเพิ่มเติมโดยพระราชบัญญัติวัตถุอันตราย (ฉบับที่ 3) พ.ศ. 2551 และมาตรา 55 แห่งพระราชบัญญัติวัตถุอันตราย พ.ศ. 2535 เฉพาะในเขตจังหวัดที่ตนมีอํานาจหน้าที่ดูแลและรับผิดชอบ ในการปฏิบัติราชการ

          (1) ผู้ว่าราชการจังหวัดทุกจังหวัด ยกเว้นกรุงเทพมหานคร

          (2) นายแพทย์สาธารณสุขจังหวัด

          (3) นายแพทย์เชี่ยวชาญด้านเวชกรรมป้องกัน สํานักงานสาธารณสุขจังหวัด

          (4) นักวิชาการสาธารณสุขเชี่ยวชาญด้านส่งเสริมพัฒนา สํานักงานสาธารณสุขจังหวัด

          (5) เภสัชกร กลุ่มงานคุ้มครองผู้บริโภค สํานักงานสาธารณสุขจังหวัด

          (6) เภสัชกร โรงพยาบาลของรัฐ สังกัดกระทรวงสาธารณสุข

          (7) นักวิชาการสาธารณสุข พยาบาลวิชาชีพ ที่ปฏิบัติงานในกลุ่มงานคุ้มครองผู้บริโภค สํานักงานสาธารณสุขจังหวัด

          (8) เจ้าพนักงานเภสัชกรรม เจ้าพนักงานสาธารณสุขชุมชน ที่ปฏิบัติงานในกลุ่มงานคุ้มครอง ผู้บริโภค สํานักงานสาธารณสุขจังหวัด

          (9) สาธารณสุขอําเภอ หรือกิ่งอําเภอ

          (10) นักวิชาการสาธารณสุข พยาบาลวิชาชีพ ที่ปฏิบัติงานในสาธารณสุขอําเภอ หรือกิ่งอําเภอ สถานีอนามัยหรือโรงพยาบาลส่งเสริมสุขภาพตําบล

          (11) เจ้าพนักงานเภสัชกรรม เจ้าพนักงานสาธารณสุขชุมชน ที่ปฏิบัติงานในสาธารณสุขอําเภอ หรือกิ่งอําเภอ และสถานีอ มัยหรือโรงพยาบาลส่งเสริมสุขภาพตําบล


ข้อ ๙ ให้ข้าราชการและพนักงานของรัฐสังกัดกรมวิทยาศาสตร์การแพทย์ กระทรวง สาธารณสุข ซึ่งดํารงตําแหน่งต่อไปนี้ เป็นพนักงานเจ้าหน้าที่เพื่อปฏิบัติการตามพระราชบัญญัติวัตถุอันตราย พ.ศ. 2535 เฉพาะในส่วนที่เกี่ยวข้องกับการเก็บตัวอย่างหรือนําตัวอย่างไปตรวจวิเคราะห์ มาตรา 54 (1) และ (2) 

          (1) อธิบดีกรมวิทยาศาสตร์การแพทย์

          (2) รองอธิบดีกรมวิทยาศาสตร์การแพทย์

          (3) ผู้อํานวยการสํานักเครื่องสําอางและวัตถุอันตราย

          (4) ผู้อํานวยการสถาบันวิจัยวิทยาศาสตร์สาธารณสุข

          (5) ผู้อํานวยการศูนย์วิทยาศาสตร์การแพทย์

          (6) นักวิทยาศาสตร์การแพทย์ สํานักเครื่องสําอางและวัตถุอันตราย ตั้งแต่ระดับชํานาญการขึ้นไป

          (7) เภสัชกร สํานักเครื่องสําอางและวัตถุอันตราย ตั้งแต่ระดับชํานาญการขึ้นไป

          (8) นักวิทยาศาสตร์การแพทย์ สถาบันวิจัยวิทยาศาสตร์สาธารณสุข ตั้งแต่ระดับชํานาญการขึ้นไป

          (9) นักวิทยาศาสตร์การแพทย์ ศูนย์วิทยาศาสตร์การแพทย์ ตั้งแต่ระดับชํานาญการขึ้นไป

          (10) เภสัชกร ศูนย์วิทยาศาสตร์การแพทย์ ตั้งแต่ระดับชํานาญการขึ้นไป

          ทั้งนี้ ให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 29 กันยายน พ.ศ. 2554

 

วิทยา บุรณศิริ

รัฐมนตรีว่าการกระทรวงสาธารณสุข